# **Siskkáldas njuolggadusat Sámi allaskuvlla NSI-doarjagiidda**

Ásahuvvon Sámi allaskuvlla dutkan- ja oahppostivrras 25.2.2020, reviderejuvvon seammá stivrras 28.4.2020, 12.11.2020 ja 16.3.2021, ja dieđut Public-máhpa birra ođastuvvojedje hálddahuslaččat 29.8.2022

1. **Oppalaš dieđut ohcanvuogádaga birra**
	1. **Duogášdieđut dutkanprográmma birra**

Davviriikkaid ministtarráđđi (DMR) lea 1973 rájes ruhtadan Sámi instituhtta, Nordisk Samisk Institutt (NSI). Instituhtta šattai 2005 oassin Sámi allaskuvllas. Vaikko Instituhtta ii leat dan maŋŋil šat sierra ossodat, de adnojuvvo namma *NSI* dutkanprográmmii masa DMR oktan Suoma, Ruoŧa ja Norgga oahpahusdepartemeanttaiguin jahkásaččat juolluda sullii gávcci miljovnna norgga ruvnno.

NSI dutkanprográmmii leat dahkkon fágalaš vuoruheamit mat oidnojit kontrávttas gaskal Sámi allaskuvlla ja Davviriikkaid ministtarráđi (gč Public-áššiid 20/00114 *DMR-kontrákta 2020-2022* ja 16/00396 *DMR-kontrákta 2017-2019*). Buot prošeavttat maidda juolluduvvo NSI-doarjja fertejit leat kontrávtta siskkobealde, ja ohcamušas galgá ákkastallojuvvot movt dát prošeakta heive SA DMR-kontráktii.

Sámi allaskuvlla stivra delegere jahkásaččat ruđa man DOS juolluda buotlágan doaimmaide mat ovdánahttet sámi dutkama.

* 1. **Doarjjašlájat**

Sámi allaskuvllas leat ovcci nu gohččoduvvon NSI-doarjaga, maidda atnit ruđa maid oažžut Davviriikkalaš ministtarráđi kontrávtta geažil:

* Mátkedoarjja
* Almmuhandoarjja
* Konferánssaid ja semináraid lágidandoarjja
* Unnit lágidandoarjja
* DOB-áigi
* Čálaráidduid almmuhandoarjja
* Girjjálašvuođadoarjja girjerádjosii
* SA iežasoassi olggobeale ruhtaduvvon prošeavttain
* Prošeaktadoarjja
	1. **Ohcanvuogádat**

NSI-doarjagiid ohcá NSI-ohcanskovi bokte, mii ollislaččat devdojuvvo ja masa biddjojuvvo gáibiduvvon mildosat ja dasto lástejuvvo Public-áššái *NSI-doarjjaohcamat 2022* (Public-ášši 22/00014, hálddahus divui máhppanama ja -nummára njuolggadusain 29.8.2022). Dutkanhálddahus ovddida sisasáddejuvvon ohcamuša Dutkan- ja oahppostivrii (DOS:i), mii čoahkkimis mearrida juolludit doarjaga dahje hilgut ohcamuša. Jus ohcamuš čielgasit ii deavdde ohcamušgáibádusaid de sáhttá maid hilgojuvvot hálddahuslaččat, mii mearkkaša ahte ii ovddiduvvo DOS:i. Iešguđet doarjjašlájain leat iešguđet gáibádusat ohcamuššii, ja go lea oktasaš ohcanskovvi, de dat čovdojuvvo golmmain čilgehusgittiin (Vuosttaš čilgehus, Nubbi čilgehus ja Goalmmát čilgehus) maidda de deavdá iešguđet dieđuid doarjjašlája gáibádusaid mielde (gč iešguđet doarjjašlájaid ohcangáibádusaid vuolábealde).

DOB-ohcamušat (*dutkan- ja ovdánahttinbarggut*) spiehkastit vuogádagas dainna go dat dahkkojit eará skovi bokte, mii ii ovddiduvvo DOS:i. DOB-ohcamušat ovddiduvvojit Public bokte goahtejođiheaddjái (áššiide *DOB-áiggit 2019/2020 SOAJ-goahti* ja *DOB-áiggit 2019/2020 GDBS-goahti* dahje áššiide main lea sullasaš namma eará jagi), gii daid meannuda. Čálaráidduid almmuhandoarjja ii ohccojuvvo, muhto DOS juolluda ruđa čálaráidduide direktevrra bušeahttaárvalusa vuođul.

* 1. **Ohcanáigemearri ja raporterengáibádus**

NSI-doarjagiin lea rabas ohcanáigemearri ja meannuduvvo dađistaga go ohcamušat bohtet sisa (DOS-čoahkkinplána: <https://intra.samas.no/se/stivrrat/dutkan-ja-oahppostivra-dos>). Jus prošeaktajođiheaddji dahje ohcci ii leat áigemeriid siskkobealde raportta sádden doaimmaide maidda lea ovdal juolluduvvon NSI-doarjja, de sáhttá ohcan hilgojuvvot dan dihte. Prošeaktajođiheaddji galgá raporteret ja loahpahit prošeavtta maŋemusat guokte mánu maŋŋil go prošeaktaáigodat lea nohkkan. Ollislaččat devdojuvvon raporta galgá lástejuvvot Public-áššái *NSI-doaimmaid raporttat* (ášši 20/00218) maŋemus guokte mánu maŋŋil go prošeaktaáigodat lea vássán. Lea prošeaktajođiheaddji ovddasvástádus loahpahit prošeavttaid formálalaččat: sihke fágalaččat ja ekonomalaččat, ja sáddet raportta sisa. Vaikko *Čálaráidduid almmuhandoarjja* ii ohccojuvvo, de lea čálaráidduid váldodoaimmaheddjiin goitge raporterengáibádus.

DOS sáhttá maid mearrádusas mearridit eará raporterenáiggi. Raporta čállo dihto raporterenskovis, masa lea vejolašvuohta laktit ovdamearkka dihte rehketdoallomildosiid. Raporttat ovddiduvvojit DOS dohkkeheapmái dađi mielde go bohtet sisa.

DOB-áiggi raporteren dahkko ohcanskovi bokte mii lea dan váste ráhkaduvvon.

* 1. **Rehketdoalu doahpagat *doaibma* ja *prošeakta***

Rehketdoalus adnojuvvojit doaimmat mat leat ruhtaduvvon NSI-doarjagiin *doaibman* (*tiltak*, dehe *rammefinansiert tiltak*), ii ge *prošeaktan* (*prosjekt*, dehe *eksternt finansiert prosjekt*). Doaimmain ii leat olggobealde ruhtaduvvon, muhto ruhtaduvvon juogo Máhttodepartemeanttas dahje Davviriikkaid ministtarráđis. Dat maid mielddisbuktá ahte eai leat seammá garra raporterengáibádusat doaimmaide go prošeavttaide.

Sátni *prošeakta* adnojuvvo muhtumin rahpaseappot, iešguđet sivaid geažil. *Ovdaprošeakta* mii lea DMR-ruđain ruhtaduvvon lea rehketdoallovuogádagas *doaibma*, ii ge *prošeakta*, muhto mii atnit aŋkke sáni *ovdaprošeakta*, eat ge omd. *ovdadoaibma*.

* 1. **Eahpenjuolgga goluid NSI-doarjagiidda**

NSI-doarjagiin ruhtaduvvon doaimmain lea 15 proseantta eahpenjuolgga golut. Dát sátsa galgá mielde doaimma bušeahtas, masa ohccojuvvo ruhta.

1. **Doarjjašlájat**
	1. **Mátkedoarjja**

**Gii sáhttá ohcat?**

Sámi allaskuvlla fágabargit geat leat unnimusat 50 proseantta virggis sáhttet ohcat mátkedoarjaga. Ohcamuš čállojuvvo NSI-ohcanskovis.

**Doarjaga sturrodat ja atnu**

Mátkedoarjjan sáhttá ohcat oktiibuot gitta 35 000 ruvnno jahkásaččat čuovvovaš doaimmaide:

* Gokčat mátkegoluid ja oasseváldima konferánssaide gos ohcci ovdanbuktá iežas dutkanbohtosiid dahje aktiivvalaččat oassálastá konferánssa lágideamis man bokte čalmmustahttá Sámi allaskuvlla
* Sámi allaskuvlla doavttergrádastudeanttat sáhttet oažžut doarjaga bagadallanmátkái dahje dutkanbohtosiid ovdanbuktimii phd-seminárain
* Sámi allaskuvlla dieđalaš virggehasat geat leat virgáduvvon dáiddalaš kvalifikašuvnnaid vuođul ja Sámi allaskuvlla doavttirgrádastipendiáhtat geat leat sisaváldojuvvon dáiddalaš ovdánahttinbarggu phd-prográmmain sáhttet oažžut doarjaga mátkái dáiddalaš deaivvademiide mat leat relevánttat doavttirgrádabargui, eavttuin ahte ohcan nanne Sámi allaskuvlla dutkama dehe oahpahusa
* Eará mátkkit dutkama várás

**Ohcamuša gáibádusat**

Ohcamuš čállojuvvo NSI-ohcanskovis mii lea intranehttii biddjon. Ohcamuš galgá sisttisdoallat čuovvovaččaid:

* prošeaktajođiheaddji namma,
* prošeaktaáigodat
* mátkki ollislaš bušeahta,
* ruhtadanplána mas boahtá ovdan man ollu ohccojuvvo NSI-doarjjan,
* konferánssa dahje deaivvadeami prográmma (biddjo mielddusin), dáhton, báiki ja lágideaddji (skovis gohččoduvvo Vuosttaš čilgehussan)
* ovdanbuktima čoahkkáigeassu dehe čilgehus vurdojuvvon bohtosiin, eanemusat 100 sáni (Nubbi čilgehus)
* fágalaš ákkastallan (mas čujuhuvvo DMR-kontráktii ja eará strategalaš dokumeanttaide).

Lea maid sadji ohcanskovis lasihit eará dieđuid plánejuvvon doaimma birra, mat sáhttet nannet ohcamuša. Jus konferánsamátkki oktavuođas plánejuvvo dieđalaš čálus sáhkavuoruid vuođul ja jus ohcci áigu dasa searvat de heive lasihit dieđuid almmuhankanála birra ja goas ja gos ja nu ain; phd-semináramátkki oktavuođas sáhttá maid heivet čujuhit almmuhanplánii, jus lea artihkalnákkosgirjji čállime dahje muđui phd-prošeavtta stáhtusa čilget; dáiddalaš mátkki oktavuođas berre čilgejuvvot mo dáiddalaš deaivvadeapmi dahje fágamátki lea relevánta doavttirgrádabargui ja mo plánejuvvo gaskkustuvvot fágalaš dutkanbirrasii ja oahpahussii. Ovdamearkka dihte vuoruhuvvo konferánsaoassálastin man ovdanbuktin almmuhuvvo dieđalaš čálusin ovdal eará konferánsaoassálastima.

**Áigemearri ja mátkediŋgon**

Ohcan mátkedoarjagii galgá dábálaččat sáddejuvvot sisa ovdal go mátki čađahuvvo. Erenoamáš dilálašvuođain sáhttá oažžut doarjaga mátkái mii lea leamaš árabut seammá jagi. Mátki galgá jus vejolaš diŋgojuvvot Berg-Hansenis. Mátkegolut máksojuvvojit maŋŋil mátkki ESS mátkerehkega vuostá.

**Mátkedoarjaga gollobáiki**

Mátkedoarjagiidda lea sierra gollobáiki: 200000 N20001.

* 1. **Almmuhandoarjja**

**Gii sáhttá ohcat?**

* Sámi allaskuvlla fágabargit geat leat unnimusat 50 proseantta virggis
* Sámi allaskuvlla doavttirgrádaprográmma studeanttat geat leat ohcame ruđa nákkosgirjebarggu olis
* Sámi allaskuvlla emeritat ja emeritusat

Ohcamuš čállojuvvo NSI-ohcanskovis.

**Doarjaga sturrodat ja atnu**

Jahkásaččat lea vejolaš ohcat almmuhandoarjjan gitta 35 000 ruvnno dáidda doaimmaide:

• Gielalaš barggut dieđalaš/dieđapopulára almmuheami oktavuođas (ee jorgaleapmi,

giellabassan, korrektuvra)

• Hábmen- ja prentengolut dieđalaš/dieđapopulára almmuheami oktavuođas

Sámegillii čállojuvvon nákkosgirjegiehtačállosa giellabassamii sáhttá jahkásaš 35 000 lassin okte nákkosgirjji bargoproseassas ohcat 60 000 ruvnno liigedoarjjan.

**Ohcamuša gáibádusat**

Ohcamuš čállojuvvo NSI-ohcanskovis mii lea intranehttii biddjon. Ohcamuš galgá sisttisdoallat čuovvovaččaid:

* prošeaktajođiheaddji namma,
* prošeaktaáigodat
* almmuheami ollislaš bušeahta,
* ruhtadanplána mas boahtá ovdan man ollu ohccojuvvo NSI-doarjjan,
* almmuhanplána: almmuhankanála, goas ja gos (Vuosttaš čilgehus)
* artihkkala/ovdanbuktima namma, fágasuorgi ja guhkodat (2 000 mearkka siiddus) (Nubbi čilgehus)
* oanehis čoahkkáigeassu (eanemus 300 sáni) (Goalmmát čilgehus)
* fálaldat (e.e. jorgaleaddjis, gielladárkkisteaddjis, hábmejeaddjis) (biddjo mielddusin ohcamuššii)
* fágalaš ákkastallan (mas čujuhuvvo DMR-kontráktii ja eará strategalaš dokumeanttaide).

Lea maid sadji ohcanskovis lasihit eará dieđuid plánejuvvon doaimma birra, mat sáhttet nannet ohcamuša. Dieđalaš barggut sámegillii ja eaŋgalasgillii vuoruhuvvojit ovdal eará almmuheamit.

**Máksinvuohki**

Jus juolluduvvo du doibmii ruhta, de mákso doarjja jorgalan-, giellabassan-, prenten- ja hábmengoluide rehkega vuostá man fitnodagat sáddejit njuolga Sámi allaskuvlii. Erenoamáš dilálašvuođain sáhttá doarjja máksojuvvot refušuvdnagáibádusa vuostá, ja vuođđu dán máksimii lea 1) buorre ágga, 2) guite, ja 3) duođaštus ahte ieš lea máksán golu.

**Almmuhandoarjaga gollobáiki**

Almmuhandoarjagiidda lea sierra gollobáiki: 200000 N20002.

* 1. **Konferánssaid ja semináraid lágidandoarjja**

**Gii sáhttá ohcat?**

Sámi allaskuvlla bargit geat leat unnimusat 50 proseantta virggis sáhttet ohcat konferánssaid ja semináraid lágidandoarjaga. Ohcamuš čállojuvvo NSI-ohcanskovis.

**Doarjaga sturrodat ja atnu**

Konferánssaide ja semináraide sáhttá ohcat gitta 200 000 ruvnno. Ruđa sáhttá ohcat buotlágan goluide, muhto DOS sáhttá mearrádusas ráddjet ruđa anu ja sisasáddejuvvon bušeahta vuođul čujuhit doaimmaide maidda juolludit dehe ii juollut ruđa.

**Ohcamuša gáibádusat**

Ohcamuš čállojuvvo NSI-ohcanskovis mii lea intranehttii biddjon. Ohcamuš galgá sisttisdoallat čuovvovaččaid:

* prošeaktajođiheaddji namma,
* prošeaktaáigodat,
* lágideami ollislaš bušeahta,
* ruhtadanplána mas boahtá ovdan man ollu ohccojuvvo NSI-doarjjan,
* lágideami prográmma (ii dárbbaš loahpalaš) (Vuosttaš čilgehus dehe mielddusin)
* fágalaš ákkastallan (mas čujuhuvvo DMR-kontráktii ja eará strategalaš dokumeanttaide).

Lea maid sadji ohcanskovis lasihit eará dieđuid plánejuvvon doaimma birra. Jus leat earát go prošeaktajođiheaddji geat leat juo miehtan bargat doaimmain, de sáhttá dat nannet ohcamuša. Jus lea jurddašuvvon almmuhit konferánsaraportta girjehámis dahje eará vuohkái čalmmustahttit doaimma, de sáhttá dat maid nannet ohcamuša.

**Lágidandoarjagiid gollobáikkit**

DOS-mearrádusa vuođul ráhkaduvvo sierra gollobáiki juohke lágideapmái masa juolluduvvo NSI-doarjja. Buot diŋgojumit maid galgá gokčat doarjagiin merkejuvvojit dasto gollobáikki refereanssain.

* 1. **Unnit lágidandoarjja**

**Gii sáhttá ohcat?**

Sámi allaskuvlla bargit geat leat unnimusat 50 proseantta virggis sáhttet ohcat Unnit lágidandoarjaga. Ohcamuš čállojuvvo NSI-ohcanskovis.

**Doarjaga sturrodat ja atnu**

Unnit lágidemiide, nu go lágidemiide Dutkanbeivviid oktavuođas, fágalaš lunšadeaivvademiide, siskkáldas čállinsemináraráidduide, logaldallanráidduide dehe kursalágidemiide iežamet dutkiide, sáhttá ohcat gitta 100 000 ruvnno. Ruđa sáhttá ohcat buotlágan goluide, muhto DOS sáhttá mearrádusas ráddjet ruđa anu ja sisasáddejuvvon bušeahta vuođul čujuhit doaimmaide maidda juolludit dehe ii juollut ruđa.

**Ohcamuša gáibádusat**

Ohcamuš čállojuvvo NSI-ohcanskovis mii lea intranehttii biddjon. Ohcamuš galgá sisttisdoallat čuovvovaččaid:

* prošeaktajođiheaddji namma,
* prošeaktaáigodat,
* lágideami ollislaš bušeahta,
* ruhtadanplána mas boahtá ovdan man ollu ohccojuvvo NSI-doarjjan,
* lágideami prográmma (ii dárbbaš loahpalaš) (Vuosttaš čilgehus dahje mielddusin)
* fágalaš ákkastallan (mas čujuhuvvo DMR-kontráktii ja eará strategalaš dokumeanttaide).

Lea maid sadji ohcanskovis lasihit eará dieđuid plánejuvvon doaimma birra. Jus leat earát go prošeaktajođiheaddji geat leat juo miehtan bargat doaimmain, de sáhttá dat nannet ohcamuša. Jus lea jurddašuvvon almmuhit juogalágan liigeraportta (eará go NSI-raportta, mii sáddejuvvo DOS:i) dahje eará vuohkái čalmmustahttit doaimma, de sáhttá dat maid nannet ohcamuša.

**Lágidandoarjagiid gollobáikkit**

DOS áššemeannudeaddji árvvoštallá galgá go doibmii sierra gollobáiki. DOS-mearrádusas de oidno galgá go sierra gollobáiki rahppojuvvot doibmii. Unnit lágidandoarjagat sáhttá de mearridit bidjat oktasaš gollobáikái 20000 N20003.

* 1. **DOB-áigi**

**Čujuheapmi sierra njuolggadusaide**

DOB-áiggiid juolludanrutiinnat eai čilgejuvvo NSI-doarjagiid njuolggadusain. Lea goahtejođiheaddji gii juolluda DOB-áiggi iežas bargiide. Geahča sierra prosedyra intraneahtas man namma lea *Prosedyra DOB-ohcamušat*: <https://intra.samas.no/sites/default/files/page/attachments/prosedyra_-_dob-ohcamusat.pdf>

**Dieđut gollobáikki birra**

DOB-áiggis lea sierra gollobáiki. Fágabargiid bálkkát mannet gođiid bokte, muhto juohke tertiálas sirdojuvvo ruhta DOB-gollobáikkis (200000 N20004) gođiide doaimmahuvvon DOB-áiggi ovddas.

* 1. **Čálaráidduid almmuhandoarjja**

**Rutiinnat juolludeami oktavuođas**

Dieđut-ráidui ja Sámi dieđalaš áigečállagii ráhkaduvvo bušeahttaárvalus. Bušeahttaárvalus ovddiduvvo Dutkan- ja oahppostivrii.

**Doarjaga sturrodat ja atnu**

Áigečála- ja girjealmmustahttindoarjaga sturrodat lea dábálaččat gaskal 400 000 ja 800 000 ruvnno. Ruđa sáhttá atnit buotlágan goluide, muhto DOS sáhttá mearrádusas ráddjet ruđa anu ja sisasáddejuvvon bušeahta vuođul čujuhit doaimmaide maidda juolludit dehe ii juollut ruđa.

**Čálaráidduid almmuhandoarjagiid gollobáikkit**

Dutkan- ja oahppostivrra juolludeami vuođul ráhkaduvvo sierra gollobáiki čálaráidui masa juolluduvvo NSI-doarjja, vai rehketdoalus beassat sirret doaimma goluid. Buot diŋgojumit maid galgá gokčat doarjagiin merkejuvvot dasto gollobáikki refereanssain.

* 1. **Girjjálašvuođadoarjja girjerádjosii**

**Gii sáhttá ohcat?**

Sámi allaskuvlla girjerájushoavda sáhttá ohcat ruđa dutkangirjjálašvuođa háhkamii.

**Doarjaga sturrodat ja atnu**

Girjerájus sáhttá ovddidit ohcamuša gitta 150 000 ruvdnui háhkamiidda mat bohtet ávkin Sámi allaskuvlla dutkanbirrasii.

**Ohcamuša gáibádusat**

Ohcamuš čállojuvvo NSI-ohcanskovis mii lea intranehttii biddjon. Ohcamuš galgá sisttisdoallat:

* prošeaktajođiheaddji namma,
* prošeaktaáigodat,
* sisaoastima ollislaš bušeahta,
* ruhtadanplána mas boahtá ovdan man ollu ohccojuvvo NSI-doarjjan,
* prošeaktačilgehus mas čilgejuvvo maid pláne oastit dahje eará vuohkái háhkat dahje diŋgot (Vuosttaš čilgehus)
* fágalaš ákkastallan (mas čujuhuvvo DMR-kontráktii ja eará strategalaš dokumeanttaide).

**Girjjálašvuođadoarjaga gollobáiki**

DOS-mearrádusa vuođul sáhttá ráhkaduvvot sierra gollobáiki girjjálašvuođadoarjagii. Buot diŋgojumit maid galgá gokčat doarjagiin merkejuvvojit dasto gollobáikki refereanssain.

**2.8. SA iežasoassi olggobeale ruhtaduvvon prošeavttain**

**Gii sáhttá ohcat?**

Dutkanhálddahus, dohkkehuvvon mearrádusnotáhta bokte.

**Doarjaga sturrodat ja atnu**

Dutkanhálddahus sáhttá ovddidit ohcamuša gitta 400.000 ruvdnui jahkásaččat, mainna gokčá Sámi allaskuvlla iežasoasi olggobeale ruhtaduvvon prošeavttain.

**Ohcamuša gáibádusat**

Dohkkehuvvon mearrádusnotáhtta mas boahtá ovdán prošeaktajođiheaddji, prošeaktaáigodat, prošeavtta ollislaš bušeahtta, ja ruhtadanplána mas boahtá ovdan man ollu ohccojuvvo NSI-doarjjan ja fágalaš ákkastallan (mas čujuhuvvo DMR-kontráktii ja eará strategalaš dokumeanttaide).

**Gollobáiki**

Sámi allaskuvlla iežasoassi BOA-prošeavttaid ruhtadeamis, sirdojuvvo prošeavtta gollobáikái.

**2.9. Prošeaktadoarjja**

**Gii sáhttá ohcat?**

Sámi allaskuvlla bargit geat leat unnimusat 50 proseantta virggis sáhttet ohcat unnit prošeaktadoarjaga. Ohcamuš čállojuvvo NSI-ohcanskovis.

**Doarjaga sturrodat ja atnu**

Unnit prošeaktadoarjaga sáhttá ohcat gitta 200 000 ruvnno. Ruđa sáhttá ohcat unnit prošeavttaide, ovdaprošeavttaide ja sáhttá ohcat buotlágan goluide, muhto DOS sáhttá mearrádusas ráddjet anu ja sisasáddejuvvon bušeahta vuođul čujuhit doaimmaide maidda juolludit dehe eai juollut ruđa.

**Ohcamuša gáibádusat**

Ohcamuš čállojuvvo NSI-ohcanskovis mii lea intranehttii biddjon. Ohcamuš galgá sisttisdoallat čuovvovaččaid:

* prošeavttajođiheaddji namma,
* prošeaktaáigodat,
* prošeavtta bušeahtta,
* ruhtadanplána mas boahtá ovdan man ollu ohccojuvvo NSI-doarjjan,
* fágalaš ákkastallan (mas čujuhuvvo DMR-kontráktii ja eará strategalaš dokumeanttaide).

Lea maid sadji ohcanskovis lasihit eará dieđuid plánejuvvon doaimma birra. Jus leat earát go prošeaktajođiheaddji geat leat juo miehtan bargat doaimmain, de sáhttá dat nannet ohcamuša. Jus lea jurddašuvvon almmuhit juogalágan liigeraportta (eará go NSI-raportta, mii sáddejuvvo DOS:i) dahje eará vuohkái čalmmustahttit doaimma, de sáhttá dat maid nannet ohcamuša.

**Prošeaktadoarjagiid gollobáikkit**

DOS áššemeannudeaddji árvvoštallá galgá go doibmii sierra gollobáiki. DOS-mearrádusas de oidno galgá go sierra gollobáiki rahppojuvvot doibmii. Prošeaktadoarjagat sáhttá de mearridit bidjat oktasaš gollobáikái (200000 N20007).